作者：刘克庄
词牌/韵律：沁园春

paragraphs: 天造梅花，有许孤高，有许芬芳。
似湘娥凝望，敛君山黛，明妃远嫁，作汉宫妆。
冷艳谁知，素标难亵，又似夷齐饿首阳。
幽雅意，纵写之缣楮，未得毫芒。
曾经诸老平章。
只一个孤山说影香。
便诏书存问，漫招处士，节旄落尽，早屈中郎。
日暮天寒，山空月堕，茅舍清於白玉堂。
宁淡杀，不敢凭羌笛，告诉凄凉。